b'\n_START_ARTICLE_\nKauno ledo arena\n_START_SECTION_\nVeikla\n_START_PARAGRAPH_\nAnt arenos ledo vyksta ledo ritulio ir dailiojo \xc4\x8diuo\xc5\xbeimo treniruot\xc4\x97s bei var\xc5\xbeybos, nors arenoje ir neparuo\xc5\xa1ta viet\xc5\xb3 \xc5\xbei\xc5\xabrovams steb\xc4\x97ti var\xc5\xbeyb\xc5\xb3. Nam\xc5\xb3 rungtynes \xc5\xbeaid\xc5\xbeia keli vaik\xc5\xb3 ir vienas m\xc4\x97g\xc4\x97j\xc5\xb3 klubas. Ledo r\xc5\xabmai perduoti \xc5\xbeiemos sporto mokyklai \xe2\x80\x9eBalt\xc5\xb3 ainiai\xe2\x80\x9c. 2016 m. joje buvo kultivuojamos trys sporto \xc5\xa1akos: dailusis \xc4\x8diuo\xc5\xbeimas, ledo ritulys ir akmenslydis. \xc4\x8cia dirba de\xc5\xa1imt kvalifikuot\xc5\xb3 dailiojo \xc4\x8diuo\xc5\xbeimo treneri\xc5\xb3, du ledo ritulio treneriai, vienas akmenslyd\xc5\xbeio treneris, meninio ugdymo pedagogai. Sportuoja apie 250 sportinink\xc5\xb3._NEWLINE_Pasak \xc5\xbeiemos sporto specialist\xc5\xb3, Kauno ledo arenai tr\xc5\xabksta funkcionalumo, nes yra tik viena aik\xc5\xa1t\xc4\x97, tod\xc4\x97l didesni\xc5\xb3 sporto rengini\xc5\xb3 \xc4\x8dia ne\xc4\xafmanoma organizuoti._NEWLINE_Ant \xc5\xa1ios \xc4\x8diuo\xc5\xbeyklos ledo tobul\xc4\x97jo olimpie\xc4\x8diai Margarita Drobiazko ir Povilas Vanagas, trenerio Gracijaus Gradausko pastangomis buvo suburta ir i\xc5\xa1ugdyta \xe2\x80\x9eTigr\xc5\xb3\xe2\x80\x9c ledo ritulio komanda.\n_START_SECTION_\nIstorija\n_START_PARAGRAPH_\nId\xc4\x97ja \xc4\xafrengti dirbtinio ledo \xc4\x8diuo\xc5\xbeykl\xc4\x85 dabartin\xc4\x97je Petro Vilei\xc5\xa1io aik\xc5\xa1t\xc4\x97je kilo dar 1968 m., ta\xc4\x8diau d\xc4\x97l \xc4\xafvairi\xc5\xb3 nesutarim\xc5\xb3 darbai nebuvo prad\xc4\x97ti, o b\xc5\xabsim\xc5\xb3 statyb\xc5\xb3 vietoje r\xc5\xabdijo \xc4\xaf kr\xc5\xabvas sumesti kilometrai vamzd\xc5\xbei\xc5\xb3. Jau anks\xc4\x8diau \xc5\xa1ioje vietoje buvo numatyta \xc4\xafrengti Radijo gamyklos dvira\xc4\x8di\xc5\xb3 trek\xc4\x85, \xc5\xa1iuo tikslu jau buvo prad\xc4\x97tas ve\xc5\xbeti gruntas. V\xc4\x97liau treko darbai sustojo, jam skirtoje vietoje imta statyti \xc4\x8diuo\xc5\xbeykl\xc4\x85. Tuo metu mieste nebuvo dirbtini\xc5\xb3 \xc4\x8diuo\xc5\xbeykl\xc5\xb3, o \xc4\x8diuo\xc5\xbein\xc4\x97ti buvo galima tik \xc5\xbeiem\xc4\x85. Iki 1976 m. Kaune \xc5\xa1altuoju laikotarpiu veik\xc4\x97 apie 70 atvir\xc5\xb3 nat\xc5\xabralaus ledo \xc4\x8diuo\xc5\xbeykl\xc5\xb3. Kaimynai latviai ir estai jau tur\xc4\x97jo dirbtinio ledo \xc4\x8diuo\xc5\xbeyklas. Realesni veiksmai prasid\xc4\x97jo 1972 m., kai \xc4\xaf Kauno miesto Sporto komiteto pirmininko post\xc4\x85 buvo paskirtas Pranas Majauskas \xe2\x80\x93 dabartinis Lietuvos sporto muziejaus vadovas._NEWLINE_Planuojama Ledo arena oficialiuose dokumentuose buvo \xc4\xafvardijama kaip sand\xc4\x97lis. Tai nebuvo u\xc5\xbedara arena. Radijo gamyklos dirbtinio ledo aik\xc5\xa1t\xc4\x97 prad\xc5\xbeioje buvo be sien\xc5\xb3 ir be stogo. Jos atidarymas buvo vadinamas bandomuoju, o ceremonijoje nedalyvavo vald\xc5\xbeios atstovai. Organizatoriai b\xc5\xabg\xc5\xa1tavo, kad ledo \xc5\xa1aldymo kompresoriai gali neatlaikyti apkrov\xc5\xb3 ir nutiks nelaim\xc4\x97. Pasak dailiojo \xc4\x8diuo\xc5\xbeimo trener\xc4\x97s Lilijos Vanagien\xc4\x97s, buvo skubama atidaryti dirbtinio ledo \xc4\x8diuo\xc5\xbeykl\xc4\x85 jau vasar\xc4\x85, nes organizatoriai nor\xc4\x97jo b\xc5\xabti pirmi \xe2\x80\x93 tais metais buvo statomi ir Elektr\xc4\x97n\xc5\xb3 ledo r\xc5\xabmai. \xc5\xa0ilt\xc4\x85 vidurvasar\xc4\xaf \xc4\x8diuo\xc5\xbeykla buvo atverta 7 val. ryto, o po poros valand\xc5\xb3 ledo aik\xc5\xa1tel\xc4\x99 deng\xc4\x97 vandens balos \xe2\x80\x93 kompresoriai ne\xc4\xafveik\xc4\x97 40 laipsni\xc5\xb3 ledo ir atmosferos temperat\xc5\xabr\xc5\xb3 skirtum\xc5\xb3. \xc4\x8ciuo\xc5\xbeykla i\xc5\xa1kart buvo u\xc5\xbedaryta ir atsidar\xc4\x97 tik spalio m\xc4\x97nes\xc4\xaf, kai atv\xc4\x97so orai._NEWLINE_1986 m. \xc4\x8diuo\xc5\xbeykla buvo u\xc5\xbedaryta rekonstrukcijai. \xe2\x80\x9eBangos\xe2\x80\x9c radijo gamyklos konstruktorius Viktoras Firsovas pareng\xc4\x97 visi\xc5\xa1kai nauj\xc4\x85 ledo r\xc5\xabm\xc5\xb3 projekt\xc4\x85. Rekonstrukcija truko ketverius metus, o kaunie\xc4\x8di\xc5\xb3 vaikai buvo priversti va\xc5\xbein\xc4\x97ti treniruotis \xc4\xaf Elektr\xc4\x97nus ir Vilni\xc5\xb3. \xe2\x80\x9eBangos\xe2\x80\x9c ledo r\xc5\xabmai duris v\xc4\x97l atv\xc4\x97r\xc4\x97 1990 m. gegu\xc5\xbe\xc4\x99. Tai jau buvo visi\xc5\xa1kai u\xc5\xbedara \xc5\xbeiemos sporto arena, su 27x60 m dyd\xc5\xbeio ledo aik\xc5\xa1te. Vyko i\xc5\xa1kilmingas atidarymas. T\xc4\x85syk menin\xc4\x97je dalyje pasirod\xc4\x97 k\xc4\x85 tik kartu prad\xc4\x97j\xc4\x99 \xc4\x8diuo\xc5\xbeti Povilas Vanagas ir Margarita Drobiazko, taip pat \xe2\x80\x93 pasaulio jauni\xc5\xb3 \xc4\x8dempionas Igoris Pa\xc5\xa1kevi\xc4\x8dius, tuome\xc4\x8diai \xc5\xa1oki\xc5\xb3 ant ledo pasaulio \xc4\x8dempionai Marija Anisina ir Ilja Averbuchas i\xc5\xa1 Rusijos, geriausi to meto Lietuvos \xc4\x8diuo\xc5\xbe\xc4\x97jai._NEWLINE_1991 m. Ledo arenoje buvo surengtos pirmosios tarptautin\xc4\x97s dailiojo \xc4\x8diuo\xc5\xbeimo var\xc5\xbeybos._NEWLINE_1993 m. po \xe2\x80\x9eBangos\xe2\x80\x9c gamyklos privatizavimo prasid\xc4\x97jo sud\xc4\x97tingiausias ledo arenos gyvavimo etapas. I\xc5\xa1kilo ir arenos privatizavimo klausimas. Joje jau buvo atjungtas elektros tiekimas, kai \xc4\x97m\xc4\x97 rodytis pirk\xc4\x97jai \xe2\x80\x93 potencial\xc5\xabs arenos \xc5\xa1eimininkai, kurie pernelyg nesl\xc4\x97p\xc4\x97, kad j\xc5\xb3 planuose vietos Ledo arenai n\xc4\x97ra. 1994 m. pritariant \xe2\x80\x9eBangos\xe2\x80\x9c gamyklos vadovui ir \xc5\xa1alies prezidentui Algirdui Brazauskui buvo sudaryta panaudos sutartis, pagal kuri\xc4\x85 \xc4\x8diuo\xc5\xbeykla buvo atiduota \xc4\xaf dailiojo \xc4\x8diuo\xc5\xbeimo klubo \xe2\x80\x9ePiruetas\xe2\x80\x9c rankas._NEWLINE_1996 m. pastatytas priestatas, kuriame buvo \xc4\xafrengtos persirengimo, administracijos patalpos, kavin\xc4\x97. Tuomet Kaune ir Elektr\xc4\x97nuose pirm\xc4\x85syk Lietuvoje buvo suorganizuotas pasaulio ledo ritulio pirmenybi\xc5\xb3 D grup\xc4\x97s turnyras._NEWLINE_2007 m. Ledo arena buvo perduota Kauno \xc5\xbeiemos sporto mokyklai \xe2\x80\x9eBalt\xc5\xb3 ainiai\xe2\x80\x9c.'